C 47/100
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
81. παροτρύνει τη Βοσνία και Ερζεγοβίνη να εντείνει τις προσπάθειές της για την καταπολέμηση του διασυνοριακού εγκλήματος, ιδίως της εμπορίας ανθρώπων και όπλων, και της παράνομης διέλευσης των συνόρων, και συνιστά η Βοσνία και Ερζεγοβίνη να συνάψει έγκαιρα συμφωνία περί καθεστώτος με τον Ευρωπαϊκό Οργανισμό Συνοριοφυλακής και Ακτοφυλακής (Frontex), που θα διευκολύνει την καλύτερη προστασία των συνόρων με πλήρη σεβασμό των θεμελιωδών δικαιωμάτων· παροτρύνει τόσο τον Οργανισμό όσο και τη Βοσνία και Ερζεγοβίνη να διασφαλίσουν τη διαχείριση των συνόρων με πλήρη σεβασμό των θεμελιωδών δικαιωμάτων·
Εξωτερική πολιτική και πολιτική ασφάλειας 82. καλεί όλους τους ηγέτες της περιοχής να προωθήσουν τη σταθερότητα και την αποκλιμάκωση, αποφεύγοντας αδικαιολόγητες και εμπρηστικές παρατηρήσεις, οι οποίες επιπλέον έχουν αρνητικές επιπτώσεις στη σταθερότητα, τον εκδημοκρατισμό της χώρας και την εν εξελίξει μεταρρυθμιστική διαδικασία, να ενισχύσουν τις σχέσεις καλής γειτονίας και να εργαστούν για την επίλυση των εν εξελίξει διμερών ζητημάτων· εκφράζει την ανησυχία του για τους κινδύνους πολιτικής αποσταθεροποίησης στη Βοσνία και Ερζεγοβίνη και στα Δυτικά Βαλκάνια μετά την πρόσφατη ρωσική επίθεση στην Ουκρανία· 83.
χαιρετίζει την αυξανόμενη ευθυγράμμιση της Βοσνίας και Ερζεγοβίνης με την κοινή εξωτερική πολιτική και πολιτική ασφάλειας της ΕΕ, σε ψηφοφορίες που καταδικάζουν τη ρωσική εισβολή στην Ουκρανία· εκφράζει, ωστόσο, τη λύπη του για το γεγονός ότι ορισμένοι πολιτικοί παράγοντες παρεμποδίζουν την εφαρμογή των κυρώσεων κατά της Ρωσίας και της Λευκορωσίας μετά την εισβολή στην Ουκρανία· καλεί, ως εκ τούτου, τη Βοσνία και Ερζεγοβίνη να τηρήσει τις διεθνείς δεσμεύσεις της χώρας και να διασφαλίσει ότι οι εθνικές πολιτικές της συμμορφώνονται με τις σχετικές αποφάσεις του Συμβουλίου για περιοριστικά μέτρα σχετικά με τη ρωσική εισβολή στην Ουκρανία· 84.
χαιρετίζει τις αποφάσεις του Υπουργικού Συμβουλίου της Βοσνίας και Ερζεγοβίνης για τη διευκόλυνση της εισόδου και την παράταση της διάρκειας παραμονής των Ουκρανών προσφύγων· 85. προειδοποιεί για το συνεχιζόμενο ενδιαφέρον της Ρωσίας για την αποσταθεροποίηση της περιοχής και της ευρωπαϊκής πορείας της· καταδικάζει τη στήριξη της Ρωσίας στις αποσχιστικές πολιτικές της Σερβικής Δημοκρατίας της Βοσνίας και Ερζεγοβίνης και εξακολουθεί να ανησυχεί για τη συνεχή ευθυγράμμιση και τους φιλικούς δεσμούς μεταξύ εξεχόντων πολιτικών παραγόντων στη Βοσνία και Ερζεγοβίνη και στο Κρεμλίνο· προτρέπει όλους τους παράγοντες να αποστασιοποιηθούν γρήγορα και απερίφραστα από το καθεστώς Πούτιν· εκφράζει ανησυχία για τα σχέδια της Ρωσίας να ανοίξει ένα «ανθρωπιστικό κέντρο» στη Banja Luka, το οποίο θα χρησιμεύσει για να συγκαλύψει τη στρατιωτική συνεργασία ως μη στρατιωτικές δραστηριότητες, και καλεί τις αρχές της Βοσνίας και Ερζεγοβίνης να ανακαλέσουν κάθε συμφωνία για το άνοιγμα του· 86.
δηλώνει προβληματισμένο από το γεγονός ότι οι υπό ένταξη στην ΕΕ χώρες των Δυτικών Βαλκανίων πλήττονται ιδιαιτέρως σοβαρά από επιθέσεις με τη μορφή εξωτερικών παρεμβάσεων και εκστρατειών παραπληροφόρησης προερχόμενων από τη Ρωσία και την Κίνα· δηλώνει θορυβημένο διότι χώρες όπως η Ουγγαρία και η Σερβία βοηθούν την Κίνα και τη Ρωσία στους γεωπολιτικούς τους στόχους· εκφράζει τη βαθιά του ανησυχία για τη διάδοση της παραπληροφόρησης σχετικά με τη ρωσική επίθεση κατά της Ουκρανίας· καλεί τις αρχές να αναλάβουν δράση, σε συντονισμό με την ΕΕ, για την καταπολέμηση της παραπληροφόρησης και άλλων υβριδικών απειλών· συνιστά την έναρξη διαλόγων με την κοινωνία των πολιτών στα Δυτικά Βαλκάνια και τον ιδιωτικό τομέα με σκοπό τον συντονισμό προσπαθειών καταπολέμησης της παραπληροφόρησης στην περιοχή, με τη βοήθεια και της περιφερειακής εμπειρογνωμοσύνης· τονίζει την ανάγκη να ενισχύσει η ΕΕ την προορατική στρατηγική επικοινωνία της· στο πλαίσιο αυτό, καλεί την Επιτροπή να δημιουργήσει τις υποδομές που απαιτούνται για την αντιμετώπιση των απειλών παραπληροφόρησης, και την ΕΥΕΔ να επεκτείνει την παρακολούθηση της StratCom ώστε να επικεντρωθεί στις διασυνοριακές απειλές παραπληροφόρησης από τις χώρες των Δυτικών Βαλκανίων και τους γείτονές τους· 87.
προτρέπει την ΕΕ να λάβει συγκεκριμένα μέτρα για την ενσωμάτωση των Δυτικών Βαλκανίων και της Βοσνίας και Ερζεγοβίνης σε ένα ευρύτερο στρατηγικό πλαίσιο και πλαίσιο ασφάλειας, δεδομένων μεταξύ άλλων της ρωσικής επίθεσης κατά της Ουκρανίας, της παραπληροφόρησης και των κακόβουλων παρεμβάσεων που αποσταθεροποιούν τη χώρα και την περιοχή· υπογραμμίζει την ανάγκη η ΕΕ να ενισχύσει τη βοήθεια και την τεχνική εμπειρογνωμοσύνη προς τη Βοσνία και Ερζεγοβίνη για την προστασία του κυβερνοχώρου της· 88.
εκφράζει την ικανοποίησή του για την προθυμία του Ευρωπαϊκού Συμβουλίου να χορηγήσει καθεστώς υποψήφιας χώρας στη Βοσνία-Ερζεγοβίνη, όπως αναφέρεται στα συμπεράσματά του της 23ης Ιουνίου 2022, και σημειώνει την πρόσκληση του Ευρωπαϊκού Συμβουλίου προς την Επιτροπή να υποβάλει χωρίς καθυστέρηση έκθεση στο Συμβούλιο σχετικά με την εφαρμογή των 14 βασικών προτεραιοτήτων που ορίζονται στη γνωμοδότησή του, με ιδιαίτερη προσοχή σε εκείνες που συνιστούν σημαντική δέσμη μεταρρυθμίσεων προκειμένου να επανέλθει το Ευρωπαϊκό Συμβούλιο στη λήψη απόφασης επί του θέματος· υπογραμμίζει ότι η χορήγηση καθεστώτος υποψήφιας χώρας θα μπορούσε να συμβάλει στην αποκλιμάκωση της εθνικιστικής ρητορικής, να μειώσει τις εθνοτικές διαιρέσεις, να εμπνεύσει αισιοδοξία και να δημιουργήσει την προοπτική ενός καλύτερου ευρωπαϊκού μέλλοντος για τους πολίτες της Βοσνίας και Ερζεγοβίνης· τονίζει τη σημασία ενός μηνύματος στήριξης και μιας αξιόπιστης προοπτικής προσχώρησης για τη Βοσνία και Ερζεγοβίνη·